Lyke op NW-plaas geïdentifiseerArgieffoto: Reint Dykema Maroela Media het vroeër berig dat die liggame van ŉ 24-jarige man en ŉ 34-jarige vrou onderskeidelik Saterdag en Sondag op die plaas gevind is. Die man is vermoedelik met ŉ skerp voorwerp doodgesteek en die vrou is geskiet. Volgens kol. Sabata Mokgwabone, woordvoerder van die polisie, is die oorledenes nie gekoppel aan die plaas nie. “Daar is reeds vasgestel dat die man ŉ werknemer van ŉ plaaslike busdiens was en dat die vrou by ŉ gastehuis in Rustenburg gewerk het. Hulle is Vrydag vir die laaste keer lewend by ŉ plaaslike kroeg gesien,” het hy gesê. “Voetgangers in die gebied gebruik glo gereeld ŉ pad wat deur die plaas loop as ŉ korter roete en die oorledenes se liggame is naby dié pad gevind.” Mokgwabone het gesê hoewel die identiteit van die oorledenes aan die polisie bekend is, is hul naasbestaandes nog nie van hul dood in kennis gestel nie en daarom kan die name nie bekendgemaak word nie. “Ons is in dié stadium nie seker wat die motief vir die moord was nie, omdat ons nie weet of die oorledenes enige persoonlike besitting by hulle gehad het en dalk beroof is nie,” het hy gesê. “Dit is ook nog nie duidelik of die vrou moontlik verkrag is nie en ons wag op die uitslae van die forensiese ondersoek om dit te bevestig.” Niemand is nog in verband met die voorval in hegtenis geneem nie.